
[bookmark: TextBodyBegin]Европейският парламент,
–	като взе предвид предишните си резолюции относно Азербайджан,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че от началото на 2025 г. насам броят на политическите затворници в Азербайджан се е увеличил до почти 400 души, произволно задържани по политически мотивирани обвинения, сред които активисти на гражданското общество, опозиционни лидери, журналисти, представители на академичните среди и защитници на правата на човека;
Б.	като има предвид, че Игбал Абилов, изследовател от етническото малцинство на талишите и главен редактор на Talysh National Academy News, и Бахруз Самадов, докторант в Карловия университет, бяха осъдени съответно на 18 и 15 години лишаване от свобода по обвинения в държавна измяна;
В.	като има предвид, че съдебните процеси на двамата академици бяха проведени при закрити врата и в нарушение на международните стандарти за справедлив съдебен процес и презумпцията за невиновност; като има предвид, че посочените предполагаеми доказателства се състоят единствено от контакти и обмен с арменски учени; като има предвид, че здравословното им състояние се е влошило по време на лишаването им от свобода;
Г.	като има предвид, че тези случаи следват несправедливите и произволни присъди, произнесени срещу други двама представители на академичните среди, Губад Ибадоглу и Фазил Газимов;
Д.	като има предвид, че на 1 декември 2025 г. видният опозиционен лидер Али Каримли беше арестуван по обвинения в предполагаем преврат и че това е част от продължаващото консолидиране на авторитарните практики в Азербайджан;
1.	решително осъжда задържането и наказателното преследване на Бахруз Самадов и Игбал Абилов и произнесената присъда срещу тях по политически мотивирани обвинения;
2.	призовава Азербайджан незабавно и безусловно да освободи всички политически затворници, по-специално г-н Самадов, г-н Абилов и г-н Ибадоглу, да гарантира справедливи съдебни процеси и законосъобразна процедура и да прекрати репресиите срещу журналисти, активисти, представители на академичните среди, представители на опозицията, защитници на правата на човека и други незаконно задържани лица, включително тези в изгнание;
3.	осъжда по възможно най-категоричен начин задържането на Али Каримли и призовава за незабавното му освобождаване;
4.	изразява особена тревога във връзка със злоупотребата с разпоредбите за националната сигурност като инструменти за съдебен тормоз, сплашване и криминализиране на свободата на изразяване на мнение, застъпничеството за мир и обществената критика; изразява дълбока загриженост във връзка с продължаващото подкопаване на академичните свободи и културните права в Азербайджан;
5.	призовава Азербайджан да спазва и привежда законодателството си в съответствие с международните задължения и стандарти в областта на правата на човека, включително тези, свързани със свободата на изразяване на мнение и академичната свобода;
6.	призовава за обмисляне на подходящи мерки – в рамките на глобалния режим на ЕС на санкции за нарушения на правата на човека – срещу съответните отговорни длъжностни лица;
7.	призовава делегацията на ЕС в Баку да наблюдава горепосочените случаи, а специалния представител на ЕС за правата на човека да провежда срещи със задържаните академици;
8.	призовава ЕС да продължи да подкрепя правата на човека и демократичното управление в Азербайджан, включително чрез увеличаване на подкрепата за гражданското общество, и да гарантира, че дипломатическият ангажимент остава в съответствие с основните ценности на ЕС;
9.	подчертава, че напредъкът по всяко бъдещо споразумение за партньорство следва да зависи от осезаемия напредък в областта на правата на човека, принципите на правовата държава и зачитането на ценностите и принципите на ЕС, включително освобождаването на политическите затворници и отмяната на рестриктивното законодателство, както се посочва в предишните резолюции на Парламента;
10.	възлага на своя председател да предаде настоящата резолюция на Съвета, Комисията, ЗП/ВП, държавите членки, както и на президента, правителството и парламента на Азербайджан.

